A plagiarius
1          

Bors, hogy munkáját jól adta ki, szerte dicsekszik.
     Szemtelen! aki lopott, rejteni szokta javát.

2          

Aki lop, annak lesz: Bors azt hiszi, s űzi vitézűl,
     Munkát lop, s címűl írja elejbe nevét,
Ami csak annyit tesz, magyaros tisztára kimondva:
     "Én vagyok a tolvaj, jöszte nyakamra, kötél."

3          

S megtartotta szavát? Nagyon is; de csak úri magának;
     Amit másnak igért, mind maga tartja meg azt.
Vagy megtette szavát? Vaj! igen: fácányos ebédre
     Hítt, s záp szarkatojást nyom tenyeredbe: "igyál."
Versek
Vörösmarty Mihály
Magyar irodalom 1772-től 1849-ig